text: Ponent sota les bombes | SORT ACTUAL
  Ponent sota les bombes
  Memòria històrica · Víctimes
  Més de 40 municipis lleidatans van ser bombardejats durant la Guerra Civil, fet que va causar unes mil morts · La Generalitat els homenatjarà dilluns, en el 75è aniversari de l'inici d'aquests atacs
  Un total de 43 municipis bombardejats, al voltant d'un miler de víctimes mortals, milers de ferits, una gran destrucció i un record traumàtic. Això va ser el que van deixar els bombardejos de les aviacions italiana i alemanya que van patir les comarques de Ponent entre el 1937 i el 1939. I és que la província de Lleida va ser una de les més castigades a Catalunya pels atacs aeris, ja que dels 154 municipis catalans castigats, gairebé una tercera part eren lleidatans. Tots seran homenatjats dilluns per la Generalitat per commemorar el 75è aniversari de l'inici d'aquestes accions bèliques sobre la població civil. «A Lleida van començar atacant les centrals hidroelèctriques del Pirineu amb l'objectiu de tancar el subministrament del qual depenia la indústria a Barcelona», explica Josep Calvet, historiador de la Pobla de Segur i tècnic del Memorial Democràtic.
  Aquí les destrosses materials van ser importants, però l'autèntic desastre humà va començar a Ponent amb el bombardeig sobre el Liceu Escolar a Lleida ciutat. Van morir almenys 250 persones, entre les quals mig centenar de nens. No obstant, no va ser el més sagnant, ja que el 27 de març del 1938 sobre la capital lleidatana van caure bombes durant dos hores, que van provocar unes 400 víctimes. Precisament entre la primavera i l'hivern del 1938 el front es va estancar a la província, cosa que explicaria la concentració d'atacs a Ponent, que van castigar especialment Lleida ciutat i les comarques de les Garrigues i la Segarra.
  Homenatge de la Generalitat
  El Castell de Montjuïc acollirà dilluns l'homenatge institucional a les víctimes i als municipis afectats pels bombardejos, que comptarà amb l'assistència de representants de les localitats i supervivents dels atacs. Aquell dia també s'inaugurarà l'exposició Catalunya bombardejada, que explica els bombardejos a Lleida i dedica una part als atacs a les centrals del Pirineu. Aquest és l'acte central d'una sèrie d'activitats que s'han programat per commemorar aquest aniversari. Entre aquestes, hi ha la projecció, el 23 de maig al Museu d'Història de Catalunya, del documental de LLEIDA TV El braç de les fúries, dirigit pels periodistes lleidatans Jordi Guardiola i José Carlos Miranda sobre el bombardeig del Liceu Escolar de Lleida.
  Municipis bombardejats
  Un total de 43 municipis de Ponent van ser bombardejats durant la Guerra Civil. Els atacs van començar al febrer sobre les centrals hidroelèctriques del Pirineu. Després es van acarnissar amb Lleida ciutat i les comarques de les Garrigues i la Segarra.